b"\n_START_ARTICLE_\nClot de la Mare de D\xc3\xa9u (Borriana)\n_START_SECTION_\nVegetaci\xc3\xb3 i flora\n_START_PARAGRAPH_\nEl Clot de la Mare de D\xc3\xa9u t\xc3\xa9 la vegetaci\xc3\xb3 caracter\xc3\xadstica dels boscos de ribera, amb xops i salzes als m\xc3\xa0rgens m\xc3\xa9s exteriors del llit, i canyotes i joncs en contacte amb l'aigua. A la gola, zona de desembocadura del Clot, la vegetaci\xc3\xb3 es fa m\xc3\xa9s hal\xc3\xb2fila (salina), i hi apareix tamariu.\n_START_SECTION_\nFauna\n_START_PARAGRAPH_\nCal destacar la pres\xc3\xa8ncia d'aus aqu\xc3\xa0tiques, com ara el capbusset, el gomet, el territ i l'esplugabous, entre d'altres. Del grup dels r\xc3\xa8ptils, podem esmentar la serp d'aigua, la serp verda i la tortuga d'aigua europea.\n_START_SECTION_\nPres\xc3\xa8ncia humana\n_START_PARAGRAPH_\nEl Clot de la Mare de D\xc3\xa9u \xc3\xa9s una \xc3\xa0rea tradicional d'esbarjo dels ve\xc3\xafns de Borriana. En la declaraci\xc3\xb3 d'aquest paratge natural municipal, es conjuminen a la perfecci\xc3\xb3 dos aspectes cabdals i prioritaris de tot espai natural protegit: la protecci\xc3\xb3 dels valors naturals i l'\xc3\xbas p\xc3\xbablic."